b'\n_START_ARTICLE_\nAccuracy International AS50\n_START_SECTION_\nZasnova\n_START_PARAGRAPH_\nAS-50 deluje na principu odvajanja smodni\xc5\xa1kih plinov, plini sami pa se do zaklepa vra\xc4\x8dajo preko po celi dol\xc5\xbeini perforiranem valju, name\xc5\xa1\xc4\x8denem na zgornji strani cevi. Cev sama je te\xc5\xbeka in debelostenska, izdelana pa je iz nerjave\xc4\x8dega jekla in ima korak navoja 381\xc2\xa0mm. Na njeno ustje je name\xc5\xa1\xc4\x8dena u\xc4\x8dinkovita plinska zavora, ki hkrati deluje tudi kot razbijalec plamena, izdelana pa je tako, da uhajajo\xc4\x8di smodni\xc5\xa1ki plini ne dvigujejo prahu okoli strelca, kar je izjemno pomembno pri uporabi v pu\xc5\xa1\xc4\x8davskih predelih, saj oblak prahu lahko izda polo\xc5\xbeaj strelca. V celoti so bili pri izdelavi uporabljeni nerjave\xc4\x8di materiali, kar podalj\xc5\xa1uje \xc5\xbeivljenjsko dobo oro\xc5\xbeja tudi v najhuj\xc5\xa1ih razmerah._NEWLINE_Oro\xc5\xbeje se polni z zamenljivim nabojnikom kapacitete 5 nabojev, izdelanim iz stisnjene plo\xc4\x8devine. Po zgornji strani ogrodja je name\xc5\xa1\xc4\x8deno NATOvo vodilo po standardu MIL STD 1913. Dodatni vodili enakega tipa sta name\xc5\xa1\xc4\x8deni tudi na oblogo cevi, ki hkrati slu\xc5\xbei kot za\xc5\xa1\xc4\x8dita strelca pred vro\xc4\x8do cevjo._NEWLINE_Za natan\xc4\x8dnost zadetkov poskrbi cela paleta dnevnih in no\xc4\x8dnih opt\xc4\x8dno - elektronskih namerilnih naprav ter prednje no\xc5\xbeice, name\xc5\xa1\xc4\x8dene pred oblogo cevi nastavljive po vi\xc5\xa1ini ter vrtljive po vzdol\xc5\xbeni osi in z 10\xc2\xb0 stranskim nagibom. Poleg sprednjih no\xc5\xbeic se na zadnjem spodnjem delu kopita, takoj za pi\xc5\xa1tolskim ro\xc4\x8dajem nahaja \xc5\xa1e zlo\xc5\xbeljiva ro\xc4\x8dica, ki lahko slu\xc5\xbei kot opora za pu\xc5\xa1ko. Ergonomsko izdelano kopito iz kvalitetne plastike je nastavljivo v vseh smereh. Tako pu\xc5\xa1ka po natan\xc4\x8dnosti ve\xc4\x8d kot zadovoljuje zahteve, saj je na testih dosegla natan\xc4\x8dnost, ki je bila manj\xc5\xa1a od 1 MOA. Pu\xc5\xa1ka ima tudi \xc5\xa1tiri to\xc4\x8dke, kamor je mogo\xc4\x8de pritrditi jermen za no\xc5\xa1enje._NEWLINE_Varovalka se nahaja na desni strani pu\xc5\xa1ke nad ro\xc4\x8dajem in ima dva polo\xc5\xbeaja. V zaklenjenem polo\xc5\xbeaju sta blokirana udarna igla in spro\xc5\xbeilec. Ro\xc4\x8dica za napenjanje oro\xc5\xbeja je majhna in je name\xc5\xa1\xc4\x8dena na desni strani , kamor tudi letijo prazni tulci. Spro\xc5\xbeilec pu\xc5\xa1ke je dvostopenjski, sila potrebna za pro\xc5\xbeenje pa se po potrebi lahko nastavi v razponu med 1,5 in 2\xc2\xa0kg._NEWLINE_Razstavljanje oro\xc5\xbeja je enostavno, odstranitev kopita pa se lahko brez posebnega orodja izvede v nekaj sekundah. Na osnovne dele se, po zagotovilih proizvajalca, pu\xc5\xa1ka s pomo\xc4\x8djo prilo\xc5\xbeenega orodja, razstavi v nekaj manj kot treh minutah.'